钦定古今图书集成/明伦汇编/闺媛典/第116卷 > 虞美人歌 谢肃
## 钦定古今图书集成/明伦汇编/闺媛典/第116卷 > 虞美人歌 谢肃

“美人已为英雄死，乡里犹绵岁时祀。”娟然珠翠照罗
帏，两两女巫歌舞起。短箫咽鼓相喧啾，回风吹入楚
云愁。楚云为雨几千里，似洗重瞳垓下羞。山河百战
雄图丧，顾妾何劳怨玉帐。宝剑临危妾自裁，素心不
二君应谅。愿从跃马出重围，艰难又渡淮西涯。终将
血染原上土，空馀碧草春离离。我忆从君经此地，南
公慷慨言遗事。香魂一断招不来，今日荒祠堪重哀。